Bloed in gastehuis toe nié Yolandi Botes s’nYolandi Botes. Die bloed wat in Mei in ŉ gastehuis in Kemptonpark, Gauteng, gekry is, is nie dié van die vermoorde Yolandi Botes (35) nie. Volgens Odette van Staden, spesialisondersoeker van die private speurder Mike Bolhuis, wat deur Botes se familie aangestel is om haar dood te ondersoek, is die bloed volgens die polisie se DNS-uitslag dié van ’n onbekende manlike persoon. Volgens Van Staden is dié uitslag ’n deurbraak en kan die gastehuis nou by die ondersoek uitgeskakel word. Maroela Media het vroeër berig Botes is op 26 April omstreeks 06:30 die laaste keer by die OR Tambo-lughawe gesien toe ŉ Uber-bestuurder haar opgelaai het. Sy was glo op pad na Brakpan om vir haar kinders te gaan kuier. Haar ontbinde liggaam is op 4 Mei digby die Vaal-vakansieoord by Villiers in die Vrystaat gevind. Die polisie het ŉ dag voor Botes se liggaam gevind is, bloed in een van die kamers by die Oceanic Lodge-gastehuis Kemptonweg, naby die lughawe, ontdek. Daar was ook bloed op die bed, op die vloer, asook in die wasbak en stort in die badkamer. ŉ Mes was ook in die kamer gevind. Volgens die Facebookblad Justice for Yolandi Botes het Botes se familie ŉ beloning van R50 000 uitgeloof vir enigiemand met inligting wat tot die inhegtenisneming van die vermeende moordenaars kan lei. Volgens die plasing op die blad is Botes se hangertjie en trouring steeds weg. Van Staden sê daar is nog forensiese verslae waarop die polisie wag. Die saak sloer alreeds ŉ paar maande lank. Bolhuis sê baie van die dinge wat tans in die land aangaan, kan ŉ ondersoek beïnvloed, soos die pandemie, onluste of polisiestasies wat weens Covid-19 gesluit is. Maroela Media het navraag aan die polisie gerig, maar wag nog vir terugvoer.